2011-ի փետրվարի վերջից “Ազատություն” ռադիոկայանի նախագահ Ջեֆերի Գեդմինը պաշտոնաթող կլինի։ Ու թեեւ ԱՄՆ Հեռարձակման կառավարիչների խորհուրդն իր տարածած հայտարարության մեջ դրական գնահատական է տալիս վերջինիս կատարած աշխատանքին, բայց չորս տարվա աշխատանքից հետո հանկարծակի նրա պաշտոնաթողությունը հարցականների առիթ է տալիս։ Մանավանդ, որ նա տեղափոխվում է Լոնդոն աշխատելու անհամեմատ նվազ հեղինակությամբ եւ հնարավորություններով վերլուծական կենտրոնում։ Ըստ ռադիոկայանին մոտ կանգնած աղբյուրների, չի բացառվում, որ նրա պաշտոնաթողության շարժառիթներից մեկն էլ հայկական ծառայության նախկին աշխատակից Աննա Կարապետյանի` ռադիոյի դեմ հարուցած դատական գործն էր, որ նոյեմբերի 30-ին պսակվեց հայ լրագրողի հաղթանակով։ Հայտնի է, որ իր կառավարման չորս տարիների ընթացքում ռադիոկայանի նախագահ Գեդմինը այդպես էլ ոչ մի քայլ չձեռնարկեց իր պաշտոնավարումից առաջ թույլ տված աղաղակող սխալը վերացնելու ուղղությամբ, որը կատարվել էր հայկական ծառայության տնօրեն Հրայր Թամրազյանի կողմից։ Մարդու իրավունքների խախտման եւ խտրականության բացառիկ այս դեպքը վերջապես ստացավ Չեխիայի մայրաքաղաքի առաջին ատյանի դատարանի միանշանակ գնահատականը`դատարանը անօրինական հայտարարեց Աննա Կարապետյանի հեռացման մասին ռադիոկայանի որոշումը (03.11.2006)` եւ որոշում կայացրեց նրան աշխատանքում վերականգնելու մասին։ Ավելին, որոշման մեջ ի թիվս այլ եզրահանգումների նշվում է, որ իրավապշտպան “Ազատություն” ռադիոկայանը գործել է Չեխիայում Մարդու հիմնարար իրավունքների եւ ազատությունների մասին հռչակագրի դեմ։